**Prestížny festival Berlinale premietne vo svetovej premiére slovenský film Koza**

Cesta bývalého olympijského boxera za jeho poslednou prehrou. Tak znie podtitul snímky *Koza*, ktorý sa ako jediný slovenský dlhometrážny film dostal do oficiálneho výberu 65. ročníka jedného z najprestížnejších filmových festivalov sveta – Berlinale.

Film režiséra Ivana Ostrochovského, ktorý napísal spolu so scenáristom Marekom Leščákom, sa v svetovej premiére predstaví
8. februára 2015 v sekcii Fórum, ktorá už tradične prináša na festivalové plátno najzaujímavejšie a najobjavnejšie filmové počiny z oblasti nezávislého autorského filmu.

Slovensko-česká novinka zobrazuje príbeh bývalého olympionika, rómskeho boxera Petra Baláža, prezývaného Koza, ktorý sa po rokoch bez tréningov rozhodne opäť vstúpiť do ringu. Aby zarobil a aby zabránil svojej družke nechať si vziať dieťa. So svojim „manažérom“ Zvonkom sa vydávajú na „turné“, v ktorom však nesvietia reflektory slávy a nejde o víťazstvá, ale o to, koľko úderov dokáže Koza zvládnuť.

„S Kozom sa poznáme asi 10 rokov. Obaja pochádzame z rovnakého mesta na severe Slovenska, ale každý akoby z inej planéty. Koza mal totiž smolu, že na rozdiel odo mňa vyrastal v rómskom gete. Pred štyrmi rokmi mi zavolal a prosil o pomoc. Bol si nútený požičať peniaze na potrat pre svoju družku. S Marekom Leščákom sme Kozovi vyplatili veci zo záložne a začali sme písať scenár,“ opísal vznik snímky Ivan Ostrochovský. Okrem Petra Baláža, ktorý bol slovenským reprezentantom na olympiáde v Atlante v roku 1996, vystupuje vo filme aj ďalší olympionik – Ján Franek, ktorý získal bronz v Moskve v roku 1980 a dnes žije ako bezdomovec.

Hoci je *Koza* hraným debutom Ivana Ostrochovského, on už nie je na berlínskej festivalovej scéne nováčikom. Minulý rok si totiž
z Berlinale odniesol spolu s Petrom Kerekesom a Pavlom Pekarčíkom Cenu čitateľov denníka Tagesspiegel za dokument *Zamatoví teroristi*.

Podľa režiséra festivaloví dramaturgovia ocenili pri výbere filmu *Koza* – podobne ako pri *Zamatových teroristoch* – dôveryhodne vystavanú autenticitu a silný príbeh v hlavných úlohách s nehercami.

*Koza* sa pritom do pozornosti medzinárodnej filmovej obce dostal už na filmovom festivale Karlove Vary 2014, kde získal ocenenie Works in Progress za najsľubnejší projekt.

Snímku po svetovej premiére na Berlinale prinesie k slovenským divákom na jeseň 2015 Asociácia slovenských filmových klubov.

V novodobej histórii slovenskej kinematografie ide za posledných vyše 20 rokov iba o štvrtý dlhometrážny majoritne slovenský film, ktorý Berlinale vybralo do svojho oficiálneho programu. V roku 2001 to bola *Krajinka* Martina Šulíka, v roku 2011 *Dom* Zuzany Liovej a v roku 2014 *Zamatoví teroristi*.

65. ročník Berlinale sa uskutoční od 5. do 15. februára 2015.

**TEASER k filmu KOZA:**

[**https://www.youtube.com/watch?v=4CADX\_16dO8&feature=youtu.be**](https://www.youtube.com/watch?v=4CADX_16dO8&feature=youtu.be)

[**https://vimeo.com/116894040**](https://vimeo.com/116894040?utm_source=email&utm_medium=clip-transcode_complete-finished-20120100&utm_campaign=7701&email_id=Y2xpcF90cmFuc2NvZGVkfGRhM2M1ZGY5YmU5YTc0NjE0OGVlMTc5ZTRjNDgyMzY1NzkyfDExMzQxMTA3fDE0MjEzNTA4ODl8NzcwMQ%3D%3D)

**Zverejnené na stránke Medzinárodného filmového festivalu Berlín:**

[https://www.berlinale.de/en/presse/pressemitteilungen/alle/Alle-Detail\_26517.html](https://www.berlinale.de/en/presse/pressemitteilungen/alle/alle-detail_26517.html)

**Producenti** Marek Urban · sentimentalfilm, Ivan Ostrochovský · sentimentalfilm, Jiří Konečný · endorfilm / **Koproducenti** Kamila Zlatušková · ČT, Tibor Búza · RTVS, Maroš Šlapeta · Punkchart films / **Námet** Ivan Ostrochovský / **Scenár** Marek Leščák, Ivan Ostrochovský /**Réžia** Ivan Ostrochovský / **Kamera** Martin Kollár / **Výkonný producent** Marek Urban / **Vedúci výroby** Albert Malinovský / **Strih** Viera Čákanyová, Peter Morávek, Maroš Šlapeta, Matej Beneš / **Zvuk** Tobias Potočný

**Účinkujú**

**Koza** Peter Baláž / **Zvonko** Zvonko Lakčević / **Franek** Ján Franek

© 2015

Realizáciu filmu finančne podporili Audiovizuálny fond, Ministerstvo kultúry Slovenskej republiky, Státní fond kinematografie a MEDIA Programme.

www.kozamovie.com